બન્યું હતું એવું કે જેસલ-તોરલની અઢળક સફળતા પછી રવીન્દ્ર દવેની એક ટીમ બની ગઈ હતી. આ લેખકના ભાગે ‘ડેડી’ (રવીન્દ્ર દવેનું હુલામણું નામ)ના પ્રોડક્શનની પબ્લિસિટિ-પ્રચારકાર્ય આવ્યું હતું. શિવભાઈના કારણે સૌરાષ્ટ્રમાં છાપાં ધૂમ મચાવતાં તેથી વિતરકો ખુશ હતા. ત્યારે મુંબઈના ફ્રી-પ્રેસ જર્નલ અખબાર જૂથના ગુજરાતી દૈનિક ‘જનશક્તિ’માં આ લેખકની નોકરી. તેથી ફિલ્મી કામગીરી પત્ની ઈલાના નામે થતી, એ જવાબદારી અદા કરવા અવારનવાર રાજકોટ અને શિવભાઈને મળવાનું બનતું. અશ્વિન જાની અને મિત્રો પણ એ નિમિત્તે મળતા. ખૂબ ગામ-ગપાટા મારવાનું થતું.